ΠΡΩΤΟΚΟΛΛΟ 32

σχετικά με τις χρηματοδοτικές διαδικασίες για την εφαρμογή του άρθρου 82 της συμφωνίας

Άρθρο 1

Διαδικασία καθορισμού της οικονομικής συμμετοχής των κρατών της ΕΖΕΣ

1. Στις επόμενες παραγράφους καθορίζεται η διαδικασία υπολογισμού της οικονομικής συμμετοχής των κρατών της ΕΖΕΣ στις δραστηριότητες της Κοινότητας.

2. Η Επιτροπή των ΕΚ ανακοινώνει στη Μικτή Επιτροπή του ΕΟΧ, το αργότερο έως τις 30 Μαΐου κάθε οικονομικού έτους, τα ακόλουθα συνοδευόμενα από σχετικές επεξηγηματικές πληροφορίες:

α) τα ποσά που εγγράφονται «προς ενημέρωση» στις πιστώσεις αναλήψεως υποχρεώσεων και στις πιστώσεις πληρωμών, της κατάστασης δαπανών του προσχεδίου του γενικού προϋπολογισμού, τα οποία αντιστοιχούν στις δραστηριότητες στις οποίες συμμετέχουν τα κράτη της ΕΖΕΣ και υπολογίζονται σύμφωνα με τις διατάξεις του άρθρου 82 7

β) το κατ' εκτίμηση ποσό των συνεισφορών που εγγράφεται «προς ενημέρωση» στην κατάσταση εσόδων του προσχεδίου προϋπολογισμού, το οποίο αντιστοιχεί στη συμμετοχή των κρατών της ΕΖΕΣ στις εν λόγω δραστηριότητες.

3. Η Μικτή Επιτροπή του ΕΟΧ, πριν από την 1η Ιουλίου κάθε έτους, επιβεβαιώνει ότι τα ποσά που αναφέρονται στην παράγραφο 2 πληρούν τις διατάξεις του άρθρου 82 της συμφωνίας.

4. Τα ποσά «προς ενημέρωση» που αντιστοιχούν στη συμμετοχή των κρατών της ΕΖΕΣ, και εγγράφονται τόσο στις πιστώσεις αναλήψεως υποχρεώσεων όσο και στις πιστώσεις πληρωμών, καθώς και το ποσό των συνεισφορών, προσαρμόζονται όταν εγκριθεί ο προϋπολογισμός από την αρμόδια επί του προϋπολογισμού αρχή, προκειμένου να τηρηθούν οι διατάξεις του άρθρου 82.

5. Αμέσως μετά την τελική έγκριση του γενικού προϋπολογισμού από την αρμόδια επί του προϋπολογισμού αρχή, η Επιτροπή των ΕΚ ανακοινώνει στη Μικτή Επιτροπή του ΕΟΧ τα ποσά τα οποία εγγράφονται «προς ενημέρωση» τόσο στην κατάσταση εσόδων όσο και στην κατάσταση δαπανών και τα οποία αντιστοιχούν στη συμμετοχή των κρατών της ΕΖΕΣ. Η Μικτή Επιτροπή του ΕΟΧ, μέσα σε περίοδο 15 ημερών από την ανακοίνωση αυτή, επιβεβαιώνει ότι τα εν λόγω ποσά πληρούν τις διατάξεις του άρθρου 82.

6. Το αργότερο έως την 1η Ιανουαρίου κάθε οικονομικού έτους, η Μόνιμη Επιτροπή των κρατών της ΕΖΕΣ ανακοινώνει στην Επιτροπή των ΕΚ την τελική κατανομή της συνεισφοράς για κάθε κράτος της ΕΖΕΣ.

Η κατανομή αυτή είναι δεσμευτική για κάθε κράτος της ΕΖΕΣ.

Εάν οι εν λόγω πληροφορίες δεν υποβληθούν έως την 1η Ιανουαρίου, ισχύει προσωρινά η κατανομή του προηγούμενου έτους.

Άρθρο 2

Διάθεση των συνεισφορών των κρατών της ΕΖΕΣ

1. Η Επιτροπή των ΕΚ, με βάση τις πληροφορίες που διαβιβάζει η Μόνιμη Επιτροπή των κρατών της ΕΖΕΣ κατ' εφαρμογήν των διατάξεων του άρθρου 1 παράγραφος 6, καταρτίζει τα ακόλουθα:

α) Πρόταση απαίτησης, σύμφωνα με το άρθρο 28, παράγραφος 1, του δημοσιονομικού κανονισμού (1), η οποία αντιστοιχεί στο ποσό της συμμετοχής των κρατών της ΕΖΕΣ, που υπολογίζεται με βάση τις πιστώσεις αναλήψεως υποχρεώσεων.

Η σύνταξη της πρότασης απαίτησης συνεπάγεται το τυπικό άνοιγμα από την Επιτροπή των ΕΚ λογαριασμού πιστώσεων υποχρεώσεων στις σχετικές γραμμές του προϋπολογισμού στα πλαίσια της διάρθρωσης του προϋπολογισμού που έχει δημιουργηθεί για τον σκοπό αυτό.

Εάν ο προϋπολογισμός δεν έχει εγκριθεί κατά την έναρξη του οικονομικού έτους, ισχύουν οι διατάξεις του άρθρου 9 του δημοσιονομικού κανονισμού.

β) Πρόσκληση για καταβολή, σύμφωνα με το άρθρο 28, παράγραφος 2, του δημοσιονομικού κανονισμού, για το ποσό που αντιστοιχεί στις συνεισφορές των κρατών της ΕΖΕΣ και το οποίο υπολογίζεται με βάση τις πιστώσεις πληρωμών.

2. Βάσει της εν λόγω εντολής, κάθε κράτος της ΕΖΕΣ καταβάλλει τη συνεισφορά του σε δύο στάδια:

-έξι δωδέκατα της συνεισφοράς του το αργότερο έως τις 20 Ιανουαρίου.

-έξι δωδέκατα της συνεισφοράς του το αργότερο έως τις 15 Ιουλίου.

Εντούτοις, τα έξι δωδέκατα που πρέπει να καταβάλλονται το αργότερο έως τις 20 Ιανουαρίου, υπολογίζονται με βάση το ποσό «προς ενημέρωση» που αναφέρεται στην κατάσταση εσόδων του προσχεδίου προϋπολογισμού: η τακτοποίηση των ποσών που καταβάλλονται κατά τον τρόπο αυτό, ολοκληρώνεται με την καταβολή των δωδεκάτων που είναι πληρωτέα στις 15 Ιουλίου.

Εάν ο προϋπολογισμός δεν εγκριθεί έως τις 30 Μαρτίου, η δεύτερη πληρωμή γίνεται και αυτή με βάση το ποσό που προβλέπεται «προς ενημέρωση» στο προσχέδιο του προϋπολογισμού. Η τακτοποίηση πραγματοποιείται τρεις μήνες μετά την ολοκλήρωση των διαδικασιών που προβλέπονται στο άρθρο 1, παράγραφος 5.

Οι εισπράξεις που αντιστοιχούν στην πληρωμή των συνεισφορών των κρατών της ΕΖΕΣ συνεπάγονται το τυπικό άνοιγμα λογαριασμών πιστώσεων πληρωμών στις σχετικές γραμμές του προϋπολογισμού, στα πλαίσια της διάρθρωσης του προϋπολογισμού που έχει δημιουργηθεί για τον σκοπό αυτό, με την επιφύλαξη της εφαρμογής του άρθρου 9 του δημοσιονομικού κανονισμού.

3. Οι συνεισφορές εκφράζονται και καταβάλλονται σε Ecu.

4. Για τον σκοπό αυτό, κάθε κράτος της ΕΖΕΣ πρέπει να ανοίξει στο δημόσιο ταμείο ή στο φορέα που θα ορίσει αρμόδιο, για τον σκοπό αυτό, λογαριασμό σε Ecu στο όνομα της Επιτροπής των Ευρωπαϊκών Κοινοτήτων.

5. Οποιαδήποτε καθυστέρηση στις εγγραφές στο λογαριασμό που αναφέρεται στην παράγραφο 4, σε σχέση με τις προθεσμίες που καθορίζονται στην παράγραφο 2, συνεπάγεται την καταβολή τόκων, από το συγκεκριμένο κράτος της ΕΖΕΣ, το επιτόκιο των οποίων θα είναι ίσο με το επιτόκιο που εφαρμόζεται από το Ευρωπαϊκό Ταμείο Νομισματικής Συνεργασίας για τις πράξεις του σε Ecu, προσαυξημένο κατά 1,5 %, για το μήνα της ημερομηνίας κατά την οποία είναι πληρωτέα η οφειλή και το οποίο δημοσιεύεται κάθε μήνα στην Επίσημη Εφημερίδα των Ευρωπαϊκών Κοινοτήτων, σειρά C.

Άρθρο 3

Προσαρμογές κατά την εφαρμογή

1. Τα ποσά της συμμετοχής των κρατών της ΕΖΕΣ, που καθορίζονται για κάθε γραμμή του προϋπολογισμού σύμφωνα με τις διατάξεις του άρθρου 82 της συμφωνίας, παραμένουν, υπό κανονικές συνθήκες, αμετάβλητα για το συγκεκριμένο οικονομικό έτος.

2. Η Επιτροπή των ΕΚ, κατά το κλείσιμο των λογαριασμών που αφορούν κάθε οικονομικό έτος (n), στα πλαίσια της κατάρτισης του λογαριασμού εσόδων και δαπανών, προβαίνει στην τακτοποίηση των λογαριασμών όσον αφορά τη συμμετοχή των κρατών της ΕΖΕΣ και λαμβάνει υπόψη της:

-τις μεταβολές που έχουν σημειωθεί, είτε με μεταφορά (ποσών) είτε με συμπληρωματικό προϋπολογισμό κατά τη διάρκεια του οικονομικού έτους.

-την τελική διάθεση των πιστώσεων για το οικονομικό έτος, λαμβανομένων υπόψη πιθανών ακυρώσεων και μεταφορών.

-όλα τα ποσά που αφορούν δαπάνες σχετικές με την Κοινότητα, τα οποία καλύπτονται από κάθε κράτος της ΕΖΕΣ ξεχωριστά ή πληρωμές που έχουν πραγματοποιήσει τα κράτη της ΕΖΕΣ σε είδος, π.χ. παροχή διοικητικής βοήθειας.

Η τακτοποίηση αυτή πραγματοποιείται στα πλαίσια της κατάρτισης του προϋπολογισμού για το επόμενο έτος (n + 2).

3. Εντούτοις, σε εξαιρετικές περιπτώσεις που αιτιολογούνται δεόντως, και προκειμένου να διασφαλιστεί ο παράγοντας της αναλογικότητας, η Επιτροπή των ΕΚ μπορεί να ζητάει από τα κράτη της ΕΖΕΣ, κατόπιν εγκρίσεως της Μικτής Επιτροπής του ΕΟΧ, πρόσθετη συνεισφορά για το ίδιο οικονομικό έτος κατά το οποίο προέκυψε η μεταβολή. Αυτές οι πρόσθετες συνεισφορές καταχωρούνται στους λογαριασμούς που αναφέρονται στο άρθρο 2 παράγραφος 4 σε ημερομηνία που ορίζει η Μικτή Επιτροπή του ΕΟΧ και η οποία πρέπει να συμπίπτει, στο μέτρο του δυνατού, με την τακτοποίηση που προβλέπεται στο άρθρο 2 παράγραφος 2. Στην περίπτωση καθυστερήσεων, όσον αφορά τις εν λόγω καταχωρήσεις, ισχύουν οι διατάξεις του άρθρου 2 παράγραφος 5.

4. Η Μικτή Επιτροπή του ΕΟΧ μπορεί να εγκρίνει, εάν είναι ανάγκη, συμπληρωματικούς κανόνες για την εφαρμογή των παραγράφων 1 έως 3.

Τα ανωτέρω ισχύουν ιδιαίτερα για τον τρόπο με τον οποίο λαμβάνονται υπόψη τα ποσά που καλύπτουν δαπάνες σχετικές με την Κοινότητα και τα οποία καταβάλλονται από κάθε κράτος της ΕΖΕΣ ξεχωριστά ή οι πληρωμές σε είδος που πραγματοποιούνται από τα κράτη της ΕΖΕΣ.

Άρθρο 4

Αναθεώρηση

Οι διατάξεις των κάτωθι άρθρων:

-Άρθρο 2, παράγραφος 1

-Άρθρο 2, παράγραφος 2

-Άρθρο 3, παράγραφος 2 και

-Άρθρο 3, παράγραφος 3,

αναθεωρούνται πριν από την 1η Ιανουαρίου 1994 από τη Μικτή Επιτροπή του ΕΟΧ και τροποποιούνται κατάλληλα με βάση την εμπειρία που θα έχει αποκτηθεί από την εφαρμογή τους και τις κοινοτικές αποφάσεις που επηρεάζουν το δημοσιονομικό κανονισμό και/ή την παρουσίαση του γενικού προϋπολογισμού.

Άρθρο 5

Όροι εφαρμογής

1. Η χρησιμοποίηση των πιστώσεων που προκύπτουν από τη συμμετοχή των κρατών της ΕΖΕΣ πραγματοποιείται σύμφωνα με τις διατάξεις του δημοσιονομικού κανονισμού.

2. Εντούτοις, όσον αφορά τους κανόνες που σχετίζονται με τις διαδικασίες δημόσιων διαγωνισμών, οι προσκλήσεις υποβολής προσφορών είναι ανοικτές για όλα τα κράτη μέλη της ΕΚ καθώς και για όλα τα κράτη της ΕΖΕΣ εφόσον περιλαμβάνουν χρηματοδότηση από γραμμές του προϋπολογισμού στις οποίες συμμετέχουν τα κράτη της ΕΖΕΣ.

Άρθρο 6

Ενημέρωση

1. Η Επιτροπή των ΕΚ υποβάλλει στη Μόνιμη Επιτροπή των κρατών της ΕΖΕΣ, στο τέλος κάθε τριμήνου, απόσπασμα των λογαριασμών της όπου παρουσιάζεται, τόσο όσον αφορά τα έσοδα όσο και τις δαπάνες, η κατάσταση στην οποία βρίσκεται η εφαρμογή των προγραμμάτων και άλλων δράσεων στις οποίες συμμετέχουν οικονομικά τα κράτη της ΕΖΕΣ.

2. Μετά το κλείσιμο του οικονομικού έτους, η Επιτροπή των ΕΚ ανακοινώνει στη Μόνιμη Επιτροπή των κρατών της ΕΖΕΣ τα στοιχεία που αφορούν τα προγράμματα και τις άλλες δράσεις στις οποίες συμμετέχουν οικονομικά τα κράτη της ΕΖΕΣ, και τα οποία εμφανίζονται στο λογαριασμό εσόδων και δαπανών (λογαριασμός διαχείρισης) και στον ισολογισμό, που καταρτίζονται σύμφωνα με τις διατάξεις των άρθρων 78 και 81 του δημοσιονομικού κανονισμού.

3. Η Κοινότητα υποβάλλει στη Μόνιμη Επιτροπή των κρατών της ΕΖΕΣ όλες τις άλλες πληροφορίες οικονομικού χαρακτήρα που μπορούν εύλογα να ζητούν τα κράτη της ΕΖΕΣ σχετικά με τα προγράμματα και τις άλλες δράσεις στις οποίες συμμετέχουν οικονομικά.

Άρθρο 7

Έλεγχος

1. Ο έλεγχος του καθορισμού και της διαθεσιμότητας όλων των εσόδων καθώς και ο έλεγχος των υποχρεώσεων και του προγραμματισμού όλων των δαπανών που αντιστοιχούν στη συμμετοχή των κρατών της ΕΖΕΣ, πραγματοποιείται σύμφωνα με τις διατάξεις της συνθήκης για την ίδρυση της Ευρωπαϊκής Οικονομικής Κοινότητας, του δημοσιονομικού κανονισμού και των κανονισμών που ισχύουν στους τομείς που αναφέρονται στα άρθρα 76 και 78 της συμφωνίας.

2. Θεσπίζονται κατάλληλες ρυθμίσεις μεταξύ των ελεγκτικών αρχών της Κοινότητας και των κρατών της ΕΖΕΣ προκειμένου να διευκολύνεται ο έλεγχος των εσόδων και των δαπανών που αντιστοιχούν στη συμμετοχή των κρατών της ΕΖΕΣ σε κοινοτικές δραστηριότητες σύμφωνα με την παράγραφο 1.

Άρθρο 8

Στοιχεία ΑΕγχΠ που πρέπει να λαμβάνονται υπόψη για τον υπολογισμό του παράγοντα της αναλογικότητας

1. Τα στοιχεία ΑΕγχΠ σε τιμές αγοράς που αναφέρονται στο άρθρο 82 της συμφωνίας είναι εκείνα που δημοσιεύονται κατ' εφαρμογήν του άρθρου 76 της συμφωνίας.

2. Κατ' εξαίρεση, για τα οικονομικά έτη 1993 και 1994, τα στοιχεία που αφορούν το ΑΕγχΠ είναι εκείνα που καταρτίζονται από τον ΟΟΣΑ. Εάν παραστεί ανάγκη, η Μικτή Επιτροπή του ΕΟΧ μπορεί να αποφασίσει να επεκτείνει τη διάταξη αυτή για ένα ή περισσότερα συναπτά έτη.

(1) Δημοσιονομικός κανονισμός της 21ης Δεκεμβρίου 1977 εφαρμοζόμενος επί του γενικού προϋπολογισμού των Ευρωπαϊκών Κοινοτήτων (ΕΕ αριθ. L 356 της 31.12.1977, σ. 1), όπως τροποποιήθηκε από τον κανονισμό (Ευρατόμ, ΕΚΑΧ, ΕΟΚ) αριθ. 610 του Συμβουλίου της 13ης Μαρτίου 1990 (ΕΕ αριθ. L 70 της 16.3.1990, σ. 1), ο οποίος στο εξής αποκαλείται «δημοσιονομικός κανονισμός».